Onderwyser vas ná tiener verdwyn(Argieffoto: Kent Williamson) ŉ Man is vroeër vandeesweek in hegtenis geneem vir die beweerde ontvoering van ŉ tiener wat verlede week as vermis aangemeld is. Die verdagte is glo ŉ onderwyser van die tiener wat Maandag in ŉ huis in Kempton Park gekry is. Die 15-jarige inwoner aan die Oos-Rand se ouers het hom Vrydag vir die laaste keer by hul huis in Edleen gesien. Die seun het glo 12:25 die huis verlaat, maar nooit teruggekeer nie. Sers. Barbara Ferreira, polisiewoordvoerder in Norkem Park, sê die polisie het die tiener Maandag om 21:00 by ŉ huis in Van Riebeeckpark, net etlike kilometers van sy ouerhuis, aangetref. Die polisie het glo ŉ wenk van ŉ onafhanklike lid van die gemeenskap af gekry wat hulle na die kind toe gelei het. “ŉ 26-jarige man is kort daarna vir ontvoering in hegtenis geneem,” sê Ferreira. Volgens die polisie is die man een van die kind se onderwysers. Die verdagte sal na verwagting eersdaags in die Kempton Park-landdroshof verskyn, terwyl die saak nog ondersoek word. Die ma van die tiener het Dinsdag aan Maroela Media gesê sy is dankbaar haar kind is weer by die huis en dat hy skynbaar geen beserings opgedoen het nie. “Sonder die hulp van ŉ aantal individue in die omgewing, die polisie en die anonieme informant wat ons gehelp het, sou ons nie my kind kon opspoor nie,” sê sy.